Verloofde vertel van pyn ná boer onder trekker sterf | Netwerk24
Deur Ané van Zyl 16 Mei 2019 12:57
Elize van Zyl en George (Org) Viljoen (62) was reeds 'n geruime tyd verloof.
Hy het Woensdag gesterf toe hy met 'n trekker teen 'n damwal afgery en dit op hom geval het.
Sy seun, Albert (34), wat by was toe die ongeluk gebeur het, het tevergeefs saam met ander probeer om die trekker van sy pa af te kry.
* Lees meer hieroor: Fratsongeluk eis boer van Wolseley
Org en Van Zyl het saam 'n huis in Wolseley gekoop en volgens haar sal sy nou voorlopig daar bly, terwyl Albert met sy gesin op die plaas De Liefde bly.
"Albert is nou net 'n jaar op die plaas. Hy is ook lief vir boer soos sy pa en sal die plaas seker nou erf," het sy gesê.
Van Zyl het 'n goeie verhouding met Albert en sy gesin.
"Hulle het 'n seun van vyf en 'n dogter van twee jaar oud. Ek beskou hulle as my eie kleinkinders. Ek is ongelooflik lief vir hulle, hulle is so pragtig," het sy gesê.
Volgens haar was Viljoen baie lief vir sy familie en die plaas. Hy was die sesde generasie op die familieplaas waar hy met wyndruiwe en vrugte geboer het.
"Hy was 'n baie opregte en liefdevolle man. Hy was ook baie eerlik, iets wat 'n mens nie baie kry nie.
"Ek het al so baie oproepe ontvang van vriende en kennisse, en so baie mense het al hier by die huis opgedaag om ons te ondersteun. Ek is baie dankbaar vir al die liefde van die gemeenskap."